google/wiki40b huggingface dataset:
Pranas Majauskas

Biografija

P. Majauskas 1964 m. baigė Lietuvos kūno kultūros institutą. 1961–1964 m. kultivavo sunkiąją atletiką. Treniravosi pas Algimantą Pėžą, Vytautą Leitoną. 1956–1960 dirbo Kauno radijo gamykloje, 1961–1969 m. dirbo sunkiosios ir lengvosios atletikos treneriu Kauno aklųjų draugijoje. 1962–1967 m. buvo Lietuvos žemės ūkio akademijos Fizinio auklėjimo katedros dėstytojas ir sunkiosios atletikos treneris, Kauno vaikų ir jaunių sporto mokyklos treneris, 1971–1974 m. – Lietuvos atletinės gimnastikos federacijos pirmininkas.
1972–1990 m. vadovavo Kauno miesto kūno kultūros ir sporto komitetui. Tuo laikotarpiu Kauno sportininkai ypač sėkmingai pasirodė tarptautinėse varžybose: vien olimpinėse žaidynėse pelnė 10 aukso, 2 sidabro, 3 bronzos medalius. 1990–1991 m. Kūno kultūros instituto Sporto vadybos katedros vyr. dėstytojas. Atkūrus Lietuvos tautinio olimpinio komitetą, nuo 1992 m. buvo vykdomojo komiteto narys, garbės narys (nuo 2010 m.).
2000–2005 m. dirbo Kauno apskrities viršininko administracijoje, kur vadovavo Kultūros, sporto ir turizmo skyriui. Nuo 2005 m. paskirtas Kūno kultūros ir sporto departamento padalinio – Lietuvos sporto muziejaus Kaune direktorius.
P. Majausko veikla įvertinta, be kitų, Ordino „Už nuopelnus Lietuvai“ Riterio kryžiumi (2008), Kauno miesto savivaldybės Gerumo plyta (2006) ir Santakos garbės ženklu (2010).
PVM mokėtojas

PVM mokėtojas – nustatyta tvarka mokesčių administratoriaus užregistruotas asmuo, turintis mokėti PVM; mokesčio mokėtojas.

Lietuva

PVM mokėtojas - asmuo, kuriam pagal PVM įstatymą nustatyta prievolė apskaičiuoti ir mokėti pridėtinės vertės mokestį (PVM) ir kuris mokesčio administratoriaus įregistruotas PVM mokėtoju, įskaitant kitaip PVM tikslais registruotus asmenis, išskyrus asmenis, kurie yra registruoti kompensacinio PVM tarifo schemos tikslais (PVMĮ 2 str. 29 d.). PVM mokėtojų ir kitų asmenų prievoles, susijusias su šio mokesčio mokėjimu, nustato LR PVM įstatymas.
Miranda (valstija)

Geografija

Valstijos paviršius kalnuotas, tačiau centrinėje dalyje driekiasi derlinga įduba. Upės priklauso Karibų jūros baseinui – Tujus, Gvairė ir kt. Įrengta keletas tvenkinių. Miranda pasižymi vaizdingais kraštovaizdžiais, paplūdimiais, neliestos gamtos plotais, įsteigti 4 nacionaliniai parkai.
Valstijos simbolis – Brawnea leucantha.
Rokiškio apskritis

Rokiškio apskritis buvo Lietuvos šiaurės rytuose. Centras – Rokiškis.
Eitminiškių koplyčia

Būklė

Koplyčia priekiniu fasadu orientuota į bažnyčią. Salinė, vieno aukšto, raudonų plytų mūro tinkuotų sienų, su rūsiu. Rūsio perdenginys skliautinis. Statinys apleistas, blogos būklės, reikalingas remontas.
Rinkodara

Rinkodara – pirkimo-pardavimo santykiais grindžiamos ūkio sistemos kūrimo procesas, kurio metu suformuojama vienokio ar kitokio pobūdžio rinka bei verslo įmonės ar individo tikslų siekimo toje rinkoje sąlygos.
Amerikos marketingo asociacija 2017 metais patvirtino atnaujintą rinkodaros apibrėžimą. Rinkodara – tai organizacijos veiksmai, kuriais siekiama sukurti ir pateikti rinkai ekonominę vertę turinčias prekes ar paslaugas bei plėtoti santykius su jų vartotojais linkme, kuri būtų naudinga organizacijai ar kitoms suinteresuotoms šalims.

Lietuvoje

2004 m. įkurta Lietuvos marketingo asociacija. 2016 m. „Delfi“ ir LiMA pristatė rinkodaros naujienų portalą „M360“.
Kompostelos Santjago katedra

Santiago de Compostela – populiariausia po Jeruzalės ir Romos šventyklų krikščionių piligrimų šventovė ankstyvaisiais viduramžiais, pastatyta Santjago de Komposteloje, Ispanijos šiaurės vakarų kampe.
Manoma, kad šio gerai išsilaikiusio viduramžių miesto katedroje, kape, po didžiuoju altoriumi, ilsisi Šv. Jokūbo (ispaniškai – Sant lago) palaikai. Jam apie 44 m. Jeruzalėje buvo nukirsta galva. Pasak legendos, kūnas buvo įdėtas į laivą be burių ir įgulos, tačiau stebuklingu būdu pasiekė Šiaurės Vakarų Ispaniją (dabar – Galisija). Ten jis buvo palaidotas ir pamirštas. Šventojo kapas vėl atrastas tik 810 metais nuošaliame Kompostelos mieste. Nuo tada ši vieta tapo piligrimystės meka, čia buvo pastatyta keletas ankstesnių bažnyčių. 977 m. musulmonų viziris al-Mansuras apiplėšė miestą. Po šio antpuolio buvo pradėta statyti didinga romaninio stiliaus katedra, verta saugoti šventojo palaikus.

Architektūra ir istorija

Katedra puikiai matoma nuo artimiausios kalvos, esančios priešais miestą. Jos įspūdingi auksinio granito bokštai, smailės ir bokšteliai persmeigia horizontą. Katedrą supa senovinis Viduramžių miestas su daugybe siaurų vingiuotų gatvelių, arkadų, aikščių ir statulų. Viskas sukurta iš to paties medaus spalvos, kerpėmis apaugusio akmens. Dvi vienodos varpinės ir vakarinis fasadas – ispanų baroko pavyzdys, iškylantis virš milžiniškos Obradoiro aikštės. Jie buvo pristatyti 1747 metais Fernando de Casas y Novoa. Dvipusiai laiptai veda prie centrinio įėjimo. Už barokinio fasado yra autentiška katedra. Pastatyta apie 1077–1122 metus, ji visa yra romaninio stiliaus: su pusapskritėmis arkomis ir masyviais mūrais. Įeinama pro autentišką vakarinį fasadą, Šlovės portiką. Tai – romaninės skulptūros šedevras, pristatytas tarp 1166 ir 1188 metų, darbams vadovavo skulptorius Mateo. Portike vaizduojamos išraiškingos Kristaus ir apaštalų figūros. Šv. Jokūbas sėdi šalia Kristaus maldininko drabužiais. Taip pat – muzikantai ir netgi skulptūrų kūrėjas Mateo, prisiglaudęs centrinio pilioriaus pagrinde. Statybos darbams vadovavo prancūzai, todėl pastatas – tipiško prancūzų romaninio stiliaus plano. Katedra turi centrinę navą ir šonines navas, kurios įeina į transeptus. Išlenktas rytinis galas leidžia piligrimams lengviau pasiekti savo tikslą: puošnų šventojo relikvijorių, esantį už didžiojo altoriaus. Daug autentiško pastato išorės detalių buvo užmaskuotos ką nors pristatant ar atnaujinant. Tačiau Auksakalių portalas pietiniame transepte, datuojamas 1117 metais, duoda galimybę suprasti, kaip pastatas atrodė anais laikais.
Beveik kiekvieną dieną, po vidurdienio mišių, transepto viduje ant daugybės skriemulių pakabinamas milžiniškas sidabrinis smilkytuvas – Botafumeiro. Jį siūbuoja aštuoni kunigai, kol smilkytuvas pradeda judėti 25-30 metrų spinduliu ir beveik siekia katedros skliautus. Dabartinis smilkytuvas priskirtinas XIX amžiaus viduriui. Originalą pagrobė Napoleono kareiviai 1809 metais per žygį į Ispaniją.
Gintarėlis

Gintarėlis – berniukų ir jaunuolių choras Klaipėdoje.
Maksimas Morozovas (1978)

Maksimas Morozovas (g. 1978 m. rugsėjo 28 d.) – Baltarusijos futbolininkas.

Biografija

2006 m. žaidė „Atlanto“ komandoje.
Dmitrijus Sanakojevas

Biografija

Gimė 1969 m. gegužės 10 d. Cchinvalyje. Osetinas.
1986 m. įstojo į Cchinvalio pedagoginį institutą, kurį baigė 1993 m., gaudamas vidurinės mokyklos matematikos ir fizikos mokytojo diplomą. Studijų metu 1987 m. buvo paimtas į Tarybinę Armiją, tarnavo Lietuvos TSR teritorijoje.
Aktyviai dalyvavo pirmajame Gruzijos ir Pietų Osetijos kare Osetijos pusėje. Yra užuominų, kad dalyvavo ir kare Abchazijoje.
1993 m. ėmė dirbti Pietų Osetijos respublikos Gynybos ministerijos finansų skyriaus viršininku.

Nuo 1996 m. gegužės iki 2001 m. liepos – P. Osetijos ypatingų situacijų ir gynybos ministras.
1998–2001 m. liepa – P. Osetijos vicepremjeras.
2001 m. liepos – gruodžio mėn. – Pietų Osetijos premjeras. Pasisakė už reintegraciją su Gruzija. Prezidentu tapęs Eduardas Kokoitys pašalino paleido D. Sanakojevo vyriausybę. Po to D. Sanakojevas gyveno Šiaurės Osetijoje.
2006 m. rugsėjį D. Sanakojevo brolis Vladimiras Sanakojevas įkūrė Pietų Osetijos nacionalinio gelbėjimo sąjungą. Šio sąjungos nariais tapo Maja Čigojeva-Cabošvili (gruzinų ir osetinų organizacijos „Iber-Iron“ vadovė), Georgijus Čigojevas, Teimurazas Džeragojevas, Džemalas Karkusovas (buvęs Pietų Osetijos vidaus reikalų ministras) ir Urazmagas Karkusovas.
2006 m. lapkričio 12 d. „Nacionalinio gelbėjimo sąjunga“ Pietų Osetijos rajonuose, nepavaldžiuose separatistinei P. Osetijos respublikos vyriausybei, organizavo prezidento rinkimus, kuriuose dalyvavo penki kandidatai (Maja Čigojeva-Cabošvili, Georgijus Čigojevas, Teimurazas Džeragojevas, Tamara Čarajeva, Dmitrijus Sanakojevas), daugiausia iš „Nacionalinio gelbėjimo sąjungos“. D. Sanakojevas surinko 80 % balsų.
D. Sanakojevas buvo inauguruotas 2006 m. gruodžio 1 d. Kurtos kaime. Sanakojevas prisiekė gruzinų ir osetinų kalbomis Pietų Osetijos konstitucija. Jis pažadėjo „tarnauti osetinų naudai ir tam, kad atstatyti taiką tarp gruzinų ir osetinų“. Oficialiai Gruzija nepripažino nei šių rinkimų, nei inauguracijos.
Gruzijos parlamentas 2007 m. gegužės 11 d. sudarė laikiną administracinį teritorinį vienetą, kurios administracijos vadovu M. Saakašvilis paskyrė Dmitrijų Sanakojevą.
2008 m. liepos 3 d. buvo įvykdytas pasikėsinimas į D. Sanakojevą. Važiuojant iš Kurtos į tarptautinę konferenciją Batumyje D. Sanakojevo kortežo mašina užvažiavo ant minos. Sunkiai sužeisti trys apsauginiai, pats D. Sanakojevas nenukentėjo.
Teresė Kubilinskaitė

Teresė Kubilinskaitė (1879 m. gruodžio 29 d. – 1926 m.) – pedagogė, visuomenės veikėja.

Biografija

Gimė Viktoro ir Pranciškos Kubilinskių šeimoje. Šeima gyveno Aleksote, tėvai buvo namų savininkai, turėjo žemės. Namuose kalbėjo lenkiškai. Pirmoji mokytoja buvo jos motina, kuri paruošė ją į gimnaziją. Mokėsi Kauno Marijos gimnazijoje. Būdama devyniolikos metų baigė šią rusišką gimnaziją su pagyrimu.
Gavusi mokytojos cenzą, pradėjo privačiai mokytojauti. Iš pradžių ketverius metus dirbo Naugardiškių dvare Garliavos parapijoje, dvaro valdytojų Zabielskių šeimoje, vėliau – Liepojoje. Gerai mokėjo lenkų, rusų, prancūzų, vokiečių kalbas, žinojo jų literatūrą, tuo tarpu lietuvių kalbą mokėjo prastai. Grįžusi iš Liepojos į Kauną, lankė slaptus lietuvių kalbos kursus, paskui lietuvių kalbos mokėsi pas Tadą Žilinską, lankė Saulės kursus, po baigimo pakviesta dirbti juose mokytoja.
Bemokytojaudama Kaune vadovavo Viešajam Lietuvių katalikų knygynui ir skaityklai (įsteigtiems Povilo Januševičiaus), dėstė lietuvių kalbą Šv. Zitos draugijoje, dirbo komitete pirmajam moterų suvažiavimui Kaune surengti, taip pat prisidėjo 1908 m. įkuriant Lietuvių katalikių moterų draugiją. Šioje organizacijoje ji buvo viena pagrindinių darbuotojų. Kartu su Povilu Januševičiumi parengė draugijos įstatus, parašytus vadovaujantis Belgijos, Vokietijos katalikių moterų draugijų įstatais.
Mergaičių namų ūkio mokykloje iki pat Pirmojo pasaulinio karo dirbo mokytoja, bet už tai atlyginimo neėmė. Prasidėjus karui pradėjo dirbti gailestingąją seserimi. Grįžusi jau po nepriklausomybės atgavimo ir radusi suformuotą naująją Lietuvių katalikių moterų draugijos valdybą, prie draugijos daugiau nebeprisidėjo, tik atsidavė gailestingosios sesers darbui iki pat mirties 1926 m.
Feministines pažiūras, moterų judėjimo išmanymą liudija jos straipsniai, spausdinti „Lietuvaitėje“, nors jų nėra ypatingai daug. Ji buvo oficialioji „Lietuvaitės“ (ėjusios 1910–1914 m.) redaktorė ir, matyti, kad redaktoriaujant ji bendradarbiavo su Povilu Januševičiumi, kuris daug rašė straipsnių į šį laikraštį.
Giza

Istorija

Gizos vietoje ar šalia jos svarbus miestas buvo jau nuo IV faraonų dinastijos laikų (2575–2467 m. pr. m. e.). Gizoje yra istorinės įžymybės – Didysis sfinksas (apie 2500 m. pr. m. e.) ir trys garsiausios Gizos piramidės – Cheopso (147 m aukščio), Chafro ir Mikerino – vienintelis išlikęs iš 7 pasaulio stebuklų.
Leono provincija

Istorija

Iki 1833 m. buvo Leono karalystės dalis, apėmusi Leono, Palensijos, Salamankos, Valjadolido ir Samoros provincijas.
Hargitos apskritis

Geografija

Apskritis įsikūrusi Rytų Karpatų kalnuose. Svarbiausi yra Hargitos ir Čiuko masyvai, kuriuos skiria Olto upės slėnis. Be šios upės, Hargitos apskrityje dar prasideda Murešas, Didžioji Tirnava ir Mažoji Tirnava. Čia taip pat telkšo vulkaninės kilmės Sfinta Anos ežeras, yra vaizdingas Bikazo kanjonas, trykšta mineralinės versmės.
Šošonai

Pavadinimas

Genties pavadinimas yra kilęs nuo šošonų žodžio „sosoni“, kuris reiškia aukštai augančią žolę. Kai kurios kaimyninės gentys vadino šošonus „Žolės namų žmonės“, nes jų tradiciniai namai buvo pastatyti iš sosoni žolės. Be to, kaimyninės gentys ir pirmieji amerikiečiai kartais vadino šošonus 'indėnai gyvatės' (angl. Snake Indians).
Čižai (Lenkija)

Istorija

Kaimas įkurtas XVI a. amžiuje. Pirmą kartą rašytiniuose šaltiniuose paminėtas 1529 metais. Nuo XIII–XIV a. iki 1569 m. Liublino unijos priklausė Lietuvos Didžiajai kunigaikštystei. Pirmoji cerkvė pastatyta XVI a. pradžioje. 1984-1993 m. pastatyta Čižų Švč. Mergelės Marijos Dangun Žengimo cerkvė. 1889 m. pastatyta Čižų Šv. Kosmio ir Damjano cerkvė, kuri yra įtraukta į Palenkės vaivadijos saugomų istorijos paminklų sąrašą.
Valsčius (Prūsija)

Istorija

1872 m. gruodžio 13 d. Vokietijos imperijos įstatymu „Dėl apskričių pertvarkymo šešiose Rytų Prūsijos provincijose“, siekiant pašalinti policinį dvarų valdytojų smurtą, žemės ūkio bendruomenės, dvarai ir girininkijos (valstybiniai medžioklės rezervatai) nuo 1874 m. sausio 1 d. buvo sujungti į valsčius. Prūsijos valsčius neturėjo savivaldos teisių, tačiau jis nebuvo pavaldus ir apskrities administracijai.
Valsčiaus valdytojas, renkamas, arba karaliaus, vėliau valdančiojo prezidento skiriamas 6 metų kadencijai, buvo vyriausia krašto policijos institucija. 1920 m. Gdansko mieste kadencija sutrumpinta iki 4 metų, Klaipėdoje – iki 3 metų.
Isaac Titsingh

Palikimas

I. Titsingas buvo poliglotas, mokėjo 8 kalbas, tame tarpe kinų ir japonų. Buvo vienas pirmųjų europiečių, pažinusių Japonijos papročius ir kultūrą ir ją pristačiusių Europoje. I. Titsingas rinko tenykštes spausdintas knygas, rankraščius, miestų žemėlapius, monetas, išvertė japonų poezijos į lotynų kabą, nuvežė į Japoniją olandiškų knygų. Tai padaryti Edo laikotarpiu nebuvo lengva, šiogūnams ribojant ryšius su išoriniu pasauliu ir Vakarų valstybių įtaka.
Orbitinis rezonansas

Orbitiniu rezonansu vadinamas reiškinys, kai du dangaus kūnai, besisukantys aplink trečiąjį, periodiškai gravitaciškai veikia vienas kitą, paprastai dėl to, kad jų orbitinių periodų santykis yra santykis tarp dviejų nedidelių sveikųjų skaičių. Pavyzdžiui, 2:3 orbitinis rezonansas tarp Plutono ir Neptūno reiškia, kad Plutonas aplink Saulę per tam tikrą laiko tarpą apsisuka 2 kartus, o Neptūnas – 3.
Orbitinis rezonansas žymiai sustiprina bendrą kūnų gravitacinę sąveiką. Dauguma atvejų tokia sąveika nėra stabili, t. y. abiejų kūnų judesio kiekio momentai ir orbitos kinta tol, kol rezonansas daugiau nebeegzistuoja. Tačiau kai kuriais atvejais rezonansinė sistema būna stabili ir save koreguojanti, pavyzdžiui, 1:2:4 rezonansas tarp Jupiterio palydovų Ganimedo, Europos ir Ijo, arba jau minėtas 2:3 rezonansas tarp Plutono ir Neptūno.
Atskiras atvejis yra 1:1 rezonansas tarp kūnų su panašių skersmenų orbitomis. Tokiu atveju didesni Saulės sistemos kūnai išvalo savo orbitų kaimynystę nuo ten esančių kūnų – toks elgesys šiuo metu yra dalis planetos apibrėžimo.

Jupiterio ir Saturno rezonansas praeityje

Prieš maždaug 4 mlrd. metų Jupiteris ir Saturnas atsidūrė 2:1 santykio orbitiniame rezonanse – Saturnas apskriedavo aplink Saulę kartą per du Jupiterio apsisukimus. Manoma, kad dėl to Neptūnas buvo išsviestas iš savo ankstesnės vietos tarp Urano ir Saturno ir buvo išmestas toli link Koiperio žiedo.
Aliejiniai dažai

Aliejiniai dažai (arba aliejinė pastelė) – dažai, gaminami iš pigmento ir rišamosios medžiagos (aliejų, paprastai sėmenų). Šių dažų išradimas priskiriamas XV a. dailininkui Janui van Eyckui. Palyginti su tempera, aliejiniai dažai pranašesni tuo, kad lėtai džiūsta, todėl tapant galima daug ką pakeisti. Juos galima tepti teptuku ar mentele, dažniausiai tapoma ant drobės, nors ankstesniais amžiais buvo dažnai naudojamas kai kurių rūšių medis, ypač tuopa. Aliejinės pastelės lazdelės yra naujesnis išradimas, jos turi aliejinių dažų ir pastelinių pieštukų savybių. Jos būna įvairių dydžių, o tapyti jomis galima pasiėmus į ranką ir tepant „grynas“ arba praskiedus tinkamu tirpikliu.
Deadmau5

Karjera

2007 m keli DJ'ai nusprendė tarsi pasijuokti iš „deadmau5“ ir sukūrė projektą pavadinimu „Deadrat6“ (išvertus: negyva žiurkė, analogiškas pavadinimas į „deadmau5“ „negyvą pelę“), mat manė, kad jo dauguma dainų yra pasikartojančios. „deadmau5“ taip pat norėdamas atkeršyti, sukūrė dainą pavadinimu „Marcus Fatsow“, kaip atsaką į jų projektą, mat vienas tos grupės narių buvo Marcus Schossov. Šis ginčas privedė iki to, kad viename iš koncertų Osle, kur abu atlikėjai turėjo koncertuoti, „deadmau5“ pažadėjo negroti, jeigu Marcus gros prieš jo „setą“. Tai privertė patį Marcusą atsisakyti groti, o visas likęs vakaras buvo „deadmau5“ solinis pasirodymas.
2008 m. „deadmau5“ buvo be galo sėkmingi. Jis laimėjo daugybę apdovanojimų. Interneto puslapis Beatport, pardavinėjantis elektroninės muzikos dainas paskelbė jį perkamiausiu metų DJ, mat jo „singlų“ buvo nupirkta virš 30 000 vienetų. Jo „remixai“ taip pat susilaukia nemažai apdovanojimų. Paskutinis - už Morgan Page ir Lissie dainą „The Longest Road“, kurią jis „remixavo“ 2009 , o pats „remixas“ buvo nuominuotas kaip geriausias metų „remixas“ Grammy apdovanojimuose. „deadmau5“ groja progressive house ir electro house. Daug sėkmės susilaukė jo bendri darbai su tokiais atlikėjais kaip Chris Lake, Kaskade ir Melleefresh.
Eidaičių piliakalnis

Piliakalnis

Piliakalnis įrengtas aukštumos kyšulyje, Tenenio dešiniajame krante. Jį iš pietų juosia Tenenys, iš šiaurės ir vakarų – jo slenio dauba, kuria teka mažas upeliūkštis, tik rytinė dalis siekia aukštumą. Aikštelė apvali, 26 m skersmens, apjuosta 5 m pločio, 0,2 m aukščio pylimu. Pietrytinėje pusėje šis pylimas aukštesnis, 0,7 m aukščio, 29 m pločio. Už jo iškastas 6,5 m pločio, 1,5 m gylio griovys, už kurio supiltas antras 0,4 m aukščio, 5 m pločio pylimas. Už šio pylimo iškastas antras 4 m pločio, 1 m gylio griovys. Šlaitai statūs, 6 m aukščio. Piliakalnis datuojamas I tūkstantmečiu - II tūkstantmečio pradžia.
Piliakalnis labai suardytas arimų, apaugęs lapuočiais. Apie 400 m. į rytus buvęs Barvų vandens malūnas.

Aplinkiniai piliakalniai

Stankaičių piliakalnis 12 km
Sakūtėlių piliakalnis 11 kmUoksų piliakalnis 9 km
Jomantų piliakalnis 7 kmPavilnučio piliakalnis 8 km
Paulaičių piliakalnis 6 kmŽakainių piliakalnis 8 km
Dapkiškės piliakalnis 29 kmRusnė 15 km
Ventės ragas 25 kmKaukėnų pilis 21 kmVanagių piliakalnis 11 km
Venckų piliakalnis 9 km
Balys Vilimas

Biografija

1951 m. pradėjo lankyti Kupiškio rajono Laičių pradinę mokyklą, 1955–1959 m. mokėsi Rokiškio rajono Panemunėlio vidurinėje mokykloje. 1966 m. baigęs Rokiškio raj. Salų žemės ūkio technikumą įgijo zootechniko specialybę. 1979 m. baigė Lietuvos Veterinarijos akademiją ir įgijo zooinžinieriaus specialybę.
1973–1995 m. Zarasų raj. žemės ūkio valdybos vyriausiasis zootechnikas, valdybos viršininko pavaduotojas. 1995–1997 m. Zarasų raj. žemės ūkio valdybos Gamybos koordinavimo ir kooperacijos tarnybos viršininkas. 1997–2003 m. ir 2007 - 2012 m. balandžio mėn. - Zarasų žemės ūkio mokyklos direktorius. 2003–2007 m. Zarasų rajono savivaldybės meras, Utenos regiono plėtros tarybos pirmininko pavaduotojas.
1993 m. Lietuvos centro sąjungos narys, nuo 2003 m. Lietuvos socialdemokratų partijos Zarasų rajono skyriaus narys, nuo 2005 m. skyriaus pirmininko pavaduotojas.
1995–1997 m., 1997–2000 m., 2000–2003 m., 2003–2007 m., 2007–2011 m. ir nuo 2011 m. Zarasų rajono savivaldybės tarybos narys. 
Zarasų medžiotojų ir žvejų draugijos pirmininkas. Žmona Lima, duktė Jovita.
Karatomarskojės ežeras

Karatomarskojė yra ežeras Kazachstane, Kustanajaus srityje. Ežeras nuo srities sostinės Kustanajaus nutolęs apie 120 km. Ežero plotas - apie 100 km².
Santjago metropolinis regionas

Geografija

Regionas įsikūręs Vidurio Čilės slėnyje apsuptame Čilės pakrantės kalnagūbrio ir Andų kalnų. Į rytus nuo Santjago stūkso aukščiausios Andų viršukalnės – Akonkagva (visas Argentinoje), Tupungatas ir Tupungatitas, El Plomas, Marmolechas, San Chosė. Svarbiausios upės – Mapočas, Puangė.
Enigma

Istorija

Dar gerokai prieš susikuriant Enigmai Michael Cretu vystė muzikinę karjerą prisidėdamas prie Sandros kūrinių, bei išleido kelis albumus savo vardu, tačiau jie didelio populiarumo nesulaukė. 
1990 m. po 8 mėnesių pasiruošimo Cretu išleido debiutinį Enigmos albumą MCMXC a.D., kuris atnešė stulbinantį pasisekimą. Grigališkųjų choralų, susintetintų muzikinių garsų kupinas albumas pasaulyje paskelbtas 60 kartų platininiu. Singlai Sadeness, Mea Culpa tapo pasauliniais hitais. Enigmos debiutas buvo apipintas paslaptingumu, kadangi autoriai neatskleidė savo tapatybės. 1993 m. Enigma išleido antrąjį albumą The Cross of Changes su legendine tapusia melodija Return to Innocence. Albumas taip pat buvo sėkmingas (parduota 6 mln. kopijų), tačiau grupė susidūrė su teisinėmis problemomis dėl melodijų plagijavimo. Trečiasis albumas Le Roi Est Mort, Vive Le Roi! nesusilaukė tokio populiarumo kaip du pirmieji. 2000 m. albume The Screen Behind the Mirror gerokai sumažėjo choralų garsų, tačiau išliko fleitų ir sintetinių garsų melodijos. Keliose dainose panaudotos ištraukos iš kantatos Carmina Burana, o prie albumo kūrybos prisidėjo Ruth-Ann Boyle ir Andru Donalds. 
Iš Enigmos pasitraukus Sandrai Cretu projekto kūryba gerokai pasikeitė. Albume Voyageur atsisakyta grigališkųjų, etninių giesmių, sjakuchati fleitos, todėl daug Enigmos fanų nusivylė naujuoju stiliumi ir albumo pardavimai ženkliai smuko. 2006 m. albume A Posteriori taip pat vyravo transo, elektroniniai garsai, jo sudėtyje tebuvo vienintelis singlas Goodbye Milky Way, kuris nebuvo leidžiamas atskirai, o tik parduodamas elektroniniu būdu. 
2008 m. Enigma išleido naujausią savo albumą Seven Lives Many Faces . Jame yra du singlai (išleisti kartu) La Puerta del Cielo ir Seven Lives.
2010 m. Enigma, švęsdama 20-mečio jubiliejų, paskelbė konkursą, kurio laimėtojams suteikta galimybė prisidėti prie naujos Enigmos dainos kūrimo. Enigmos gerbėjai konkurso nugalėtoja išrinko latvių atlikėją Fox Lima (su daina „Fei mea“). 2-4 vietų laimėtojai (Mark Joshua iš Brazilijos, Spring iš Ispanijos ir Rasa Serra iš Lietuvos) sukūrė dainai pritariamuosius vokalus. Prieš Kalėdas projekto lyderis Michael Cretu pristatė sukomponuotą dainą „MMX (The Social Song)“.

Įtaka

Enigmos pirmieji du studijiniai albumai padarė didelę įtaką to laikotarpio muzikinei kūrybai. Enigmos ir kitų grupių panašiems kūriniams apibūdinti sukurtas terminas „enigmatiška muzika“. Enigmos kūrybinė sėkmė įkvėpė tokias grupes kaip Era, Gregorian (grigališkieji choralai), Deep Forest (etninės giesmės), enigmatiškų bruožų taip pat yra daugelio kitų ambient, New Age atlikėjų darbuose, atskiruose Claus Zundel, Sarah Brightman, Mike Oldfield ir kt. kūriniuose. 
Enigmos singlai (ypač Return to Innocence, Sadeness, Beyond the Invisible, The Eyes of Truth) naudoti daugelyje filmų, taip pat ir tokiuose kaip Matrica, Ilgas bučinys nakčiai, Skorpionų karalius, Pinigų traukinys, Jos vardas Nikita, Čiarlio angelai.